1.INTRODUZZJONI

L-Artikolu 6(1) tar-Regolament (UE) Nru 596/2014 dwar l-abbuż tas-suq (minn hawn ‘il quddiem: “MAR”) jeżenta tranżazzjonijiet, ordnijiet jew imġiba mill-Istati Membri, inklużi l-membri tal-federazzjoni fil-każ ta’ Stat Membru li jkun Stat federali, il-membri tas-Sistema Ewropea ta’ Banek Ċentrali (SEBĊ), il-ministeri u aġenziji oħrajn u strumenti ta’ għan speċjali ta’ Stat Membru wieħed jew aktar jew persuni li jaġixxu f’isimhom mill-applikazzjoni tal-MAR diment li jitwettqu bl-iskop ta’ politiki monetarji, tar-rati tal-kambju jew tal-ġestjoni tad-dejn pubbliku.

Skont l-Artikolu 6(5) tal-MAR, din l-eżenzjoni għall-operazzjonijiet imwettqa fl-interess tal-pubbliku mill-iskop tal-MAR tista’ tiġi estiża, bis-saħħa ta’ att delegat tal-Kummissjoni adottat skont l-Artikolu 35 tal-MAR, għal ċerti korpi pubbliċi u banek ċentrali ta’ pajjiżi terzi. F’dan il-kuntest u skont it-tieni subparagrafu tal-Artikolu 6(5) tal-MAR, il-Kummissjoni kienet mistennija li, sat-3 ta’ Jannar 2016, tħejji u tippreżenta rapport lill-Parlament Ewropew u lill-Kunsill li fih tivvaluta t-trattament internazzjonali tal-korpi pubbliċi inkarigati mill-ġestjoni tad-dejn pubbliku u tal-banek ċentrali f'pajjiżi terzi, jew li jintervjenu fiha.

Għal dan l-iskop il-Kummissjoni Ewropea kkummissjonat studju estern miċ-Ċentru għall-Istudji tal-Politiċi Ewropej (CEPS) u l-Università ta’ Bolonja dwar “Exemptions for third-country central banks and other entities under the Market Abuse Regulation (MAR) and the market in Financial Instrument Regulation (MiFIR)”. L-istudju huwa bbażat fuq stħarriġ u riċerka bbażata biss fuq id-dokumentazzjoni. Janalizza oqfsa ta’ abbuż tas-suq u standards tal-ġestjoni tar-riskju applikabbli għall-banek ċentrali u għall-uffiċċji tal-ġestjoni tad-dejn (minn hawn ‘il quddiem: “DMO”) ta’ 13-il ġuriżdizzjoni ta’ pajjiżi terzi. Dawn il-ġuriżdizzjonijiet intgħażlu bħala kwistjoni ta’ prijorità abbażi ta’, fost kriterji oħrajn, il-kwalifika tagħhom bħala setturi finanzjarji sistematikament importanti. Sabiex jivvaluta n-neċessità u l-adegwatezza li tingħata eżenzjoni skont l-Artikolu 6(5) tal-MAR, l-istudju jevalwa sett ta’ regoli dwar l-abbuż tas-suq u standards tal-ġestjoni tar-riskju fil-konfront tal-“valur referenzjarju Ewropew”, li huwa bbażat fuq regoli korrispondenti u standards applikabbli fl-Unjoni Ewropea u fl-Istati Membri tagħha.

Il-Kummissjoni ppreżentat ir-rapport tagħha mitlub skont l-Artikolu 6(5) tal-MAR lill-koleġiżlaturi fis-16 ta’ Diċembru 2015. Skont il-konklużjonijiet ta’ dan ir-rapport, il-Kummissjoni adottat ir-Regolament Delegat (UE) 2016/522 fis-17 ta’ Diċembru 2015, li jestendi l-eżenzjoni mill-kamp ta’ applikazzjoni tal-MAR għal korpi pubbliċi u banek ċentrali speċifikati ta’ dawk il-ġuriżdizzjonijiet analizzati f’dan ir-rapport.

2.BAŻI ĠURIDIKA TAR-RAPPORT: L-ARTIKOLU 6(5) TAL-MAR

Is-subparagrafu 2 tal-Artikolu 6(5) tal-MAR kien jitlob li, sat-3 ta’ Jannar 2016, il-Kummissjoni tħejji u tippreżenta rapport lill-Parlament Ewropew u lill-Kunsill li fih tivvaluta t-trattament internazzjonali tal-korpi pubbliċi inkarigati mill-ġestjoni tad-dejn pubbliku u tal-banek ċentrali f’pajjiżi terzi, jew li jintervjenu fiha.

F’termini ta’ kontenut tar-rapport, is-subparagrafu 3 tal-Artikolu 6(5) tal-MAR jistipula li jenħtieġ li r-rapport tal-Kummissjoni jinkludi analiżi komparattiva tat-trattament tal-korpi pubbliċi inkarigati bil-ġestjoni tad-dejn pubbliku jew li jintervjenu fiha, u tal-banek ċentrali fil-qafas legali tal-pajjiżi terzi, u l-istandards tal-ġestjoni tar-riskju applikabbli għat-tranżazzjonijiet li jidħlu fihom dawk il-korpi u l-banek ċentrali. Barra minn hekk, is-subparagrafu 3 tal-Artikolu 6(5) tal-MAR jipprovdi li jekk ir-rapport jikkonkludi, b’mod partikolari fir-rigward tal-analiżi komparattiva, li huwa meħtieġ li jiġu estiżi r-responsabbiltajiet monetarji ta’ dawk il-banek ċentrali ta’ pajjiżi terzi mill-obbligi u mill-projbizzjonijiet tal-MAR, jenħtieġ li l-Kummissjoni testendi l-eżenzjoni msemmija iktar ’il fuq anke għall-banek ċentrali ta’ dawk il-pajjiżi terzi.

F’Diċembru 2016, il-Kummissjoni adottat ir-rapport mitlub skont l-Artikolu 6(5) tal-MAR kif ukoll ir-Regolament Delegat 2016/522 li elenka l-entitajiet koperti bl-estensjoni tal-eżenzjoni mill-kamp ta’ applikazzjoni tal-MAR.

It-trattament tar-Renju Unit tal-uffiċċji tal-ġestjoni tad-dejn u tal-banek ċentrali fil-qafas legali tiegħu kif ukoll l-istandards tal-ġestjoni tar-riskju applikabbli għat-tranżazzjonijiet li dawn l-entitajiet jidħlu fihom ma tqisux fir-rapport imsemmi hawn fuq u fir-Regolament delegat minħabba l-istatus tiegħu ta’ Stat Membru. Madankollu, fid-dawl tal-bidla imminenti fl-istatus tar-Renju Unit għal pajjiż terz, issa huwa xieraq li jiġi ppreżentat rapport lil-Parlament Ewropew u lill-Kunsill skont l-Artikolu 6(5) tal-MAR li janalizza l-adegwatezza li tiġi estiża l-eżenzjoni mill-kamp ta’ applikazzjoni tal-MAR għall-entitajiet rilevanti ta’ dak il-pajjiż.





3.ANALIŻI TAL-ADEGWATEZZA TAL-ESTENSJONI TAL-EŻENZJONI GĦAR-RENJU UNIT

3.1.Kriterji użati għall-valutazzjoni

Minħabba l-volum sinifikanti ta’ tranżazzjonijiet fil-kamp ta’ applikazzjoni tal-MAR li joriġinaw mir-Renju Unit, hemm każ ċar biex tiġi vvalutata l-adegwatezza tal-estenzjoni tal-eżenzjoni tal-Artikolu 6 għall-bank ċentrali tiegħu u, jekk applikabbli, għall-korpi pubbliċi tiegħu inkarigati mill-ġestjoni tad-dejn pubbliku, jew li jintervjenu fiha. L-entitajiet li jaqgħu b’mod ċar fl-ambitu ta’ din il-valutazzjoni huma l-Bank tal-Ingilterra u l-Uffiċċju tal-Ġestjoni tad-Dejn tar-Renju Unit.

L-analiżi hija bbażata, l-ewwel nett, fuq il-valutazzjoni ta sett ta’ regoli dwar l-abbuż tas-suq applikabbli fir-Renju Unit. Dawn jinkludu, b’mod partikolari, regoli dwar:

(i) abbuż minn informazzjoni privileġġata u żvelar illegali ta’ informazzjoni;

(ii) manipulazzjoni tas-suq

(iii) eżenzjoni mir-regolamentazzjoni tal-abbuż tas-suq

It-tieni nett, l-analiżi tinkludi valutazzjoni tal-istandards tal-ġestjoni tar-riskju, li jinkludu arranġamenti, sistemi u proċeduri interni li għandhom l-għan li jipprevjenu li membri tal-persunal iwettqu tranżazzjonijiet jew ordnijiet, jew jinvolvu ruħhom f’imġiba, direttament jew indirettament, f’isimhom stess. Dawn jinkludu, fost affarijiet oħra, regoli ta’ kondotta dwar il-kwistjonijiet li ġejjin: